Ատամանի տուն (Նովոչերկասկ)

Ատամանի տուն (), մշակութային ժառանգության օբյեկտ և XX դարի սկզբի ճարտարապետության հուշարձան Ռուսաստանի Դաշնության Ռոստովի մարզի Նովոչերկասկ քաղաքում։ Գտնվում է հետևյալ հասցեով` Մոսկովյան փողոց, տուն 49։

Նկարագրություն 
Տունը կառուցվել է 1907 թվականին։ 1915 թվականի տեղեկատու փաստաթղթերում այդ շենքը նշվում է որպես «Ատամանի տուն»։ Թեև Ատամանների պալատը քաղաքում պաշտոնական նստավայր էր, որտեղ ատամաններն անցկացնում էին շատ ժամանակ, սակայն անհրաժեշտ էր նաև շենք` անձնական կարիքների համար։ Նման կառույց էր Մոսկովյան փողոց, 49 հասցեի ատամանի տունը։

Տունը կառուցվել է մոդեռն ոճով։ Նախագծի հեղինակը ճակատը ձևավորելու համար օգտագործել է նախշային ներդրումներ և եզրակալումներ։ Շքամուտքը շեղված է կենտրոնական առանցքից։ Այն ներկայացված է կոպտատաշ քարից կառուցված պատուհանով կամարի տեսքով, կողքերին նուրբ բուսական հյուսվածքի տեսքով զարդանախշ է։ Շքամուտքն ավարտվում է ատտիկոս ունեցող լայն քիվով։ Տան ձախ և աջ կողմերում տարբեր քանակությամբ պատուհաններ են, որոնք զարդարված են հյուսված նախշերով։ Տունը զարդարում է երկաթե ծածկը, իսկ դարպասները ատամանի տունը բաժանում են Կիրյունինի տնից։

Տան շինարարության ժամանակ տարածքում ստեղծվել է տարբեր ոճի երկու դարպաս։ Առաջին դեպքում օգտագործվել են հորիզոնական և ուղղահայաց գծեր, երկրորդ դեպքում կիրառվել են կորագիծ ուրվագծեր։ Երկրորդ համաշխարհային պատերազմի ավարտից հետո` 1940-ական թվականներին, այդ տանը գտնվում էր Նովոչերկասկի կայազորի պետի բնակարանը։ Այդ տանն ապրել են Ռուսաստանի քաղաքացիական պատերազմի հերոսներ Եպիֆան Կոֆտյուխը և Ստեպան Վոստրեցովը։

1992 թվականից տունը համարվում է ճարտարապետական հուշարձան ու մշակութային ժառանգության օբյեկտ և պաշտպանվում է օրենքով։

XXI դարում այդ շենքում գործում է մանկապարտեզ։

Ծանոթագրություններ 

Նովոչերկասկի շենքեր և կառույցներ
Ռուսաստանի մշակութային ժառանգություն